ब्यावर/अजमेर। कांग्रेस संदेश यात्रा के पांचवें चरण में मंगलवार को कांग्रेस की गुटबाजी सामने आई। कृष्णा कॉलोनी स्थित रांकावत भवन में शाम को आयोजित कार्यक्रम के समापन के दौरान पूर्व सभापति और कांग्रेस पार्षद पति के बीच विवाद हो गया। इसमें दोनों के बीच धक्का-मुक्की हुई।
विवाद बढ़ने पर दोनों में हाथापाई तक की नौबत आ गई। इस दौरान वहां मौजूद अन्य कांग्रेसजनों व पुलिस को बीच-बचाव कर माहौल शांत कराना पड़ा। ब्लॉक कांग्रेस कमेटी की ओर से कांग्रेस संदेश यात्रा पखवाड़े के तहत वार्ड २३ से २६ और ३६ के लिए कृष्णा कॉलोनी में कार्यक्रम आयोजित हो रहा था।
कांग्रेस पार्षद लीलादेवी प्रजापत के पति नौरतमल प्रजापत ने इस बात पर एतराज जताया कि कार्यक्रम के दौरान वार्ड की पराजित कांग्रेसी प्रत्याशी के पति विजय बुलंद ने यह कैसे कहा कि यदि सभापति सड़क नहीं बनवाएंगे तो भाजपा विधायक शंकरसिंह से बनवा लेंगे।
नौरतमल ने कांग्रेस संदेश यात्रा का बहिष्कार करने की घोषणा करते हुए आरोप लगाया कि चंद लोगों के बहकावे में आकर ब्लॉक अध्यक्ष समानांतर कांग्रेस चला रहे हैं। पूर्व सभापति और वर्तमान पार्षद मुकेश सोलंकी जब उन्हें समझाने पहुंचे तो उनसे भी विवाद हो गया। सोलंकी ने प्रजापत से यह कहा कि वे खुलकर बोलें कि ब्लॉक अध्यक्ष किसके बहकावे में हैं। दोनों में हाथापाई तक की नौबत आ गई। कुछ कार्यकर्ताओं को इस बात पर भी रोष था कि बैठक में पुलिस क्यों मौजूद रही।
पार्षदों ने भी जताया रोष
इधर निर्दलीय पार्षद भंवरीदेवी मेवाड़ा, मनोनीत पार्षद योगेश घारू और राजेंद्र तुनगारिया ने इस बात को लेकर रोष जताया कि उन्हें कार्यक्रम की सूचना ही नहीं दी गई। विरोध को देखते हुए ब्लॉक अध्यक्ष एससी जैन और अन्य लोग उनके घर पहुंचे।
अपनी गलती मानते हुए नेताओं ने पार्षद मेवाड़ा समेत योगेश घारू व अन्य को भी बैठक में शामिल किया। वार्डवासियों ने बताया कि कृष्णा कॉलोनी चौराहे के समीप चांगगेट चौकी प्रभारी नारायण सिंह जाब्ता समेत करीब ६ बजे से मौजूद था। रात करीब 8.30 बजे तक जाब्ता मौजूद रहने पर कांग्रेसजन ने विरोध जताया। उनका आरोप था कि कांग्रेस संदेश यात्रा में इससे पूर्व कभी पुलिस मौजूद नहीं थी। इस बार पुलिस की मौजूदगी में बैठक क्यों बुलाई गई।
इनका कहना है
॥बैठक में कोई विरोध नहीं हुआ। बैठक समाप्त होने के बाद पता चला कि बाहर दो कार्यकर्ताओं में विवाद हो गया। कोई खास बात नहीं है। शायद पहले कोई व्यक्तिगत विवाद रहा होगा।’
डॉ. एससी जैन, ब्लॉक कांग्रेस अध्यक्ष, ब्यावर
॥गश्त पर था, इसी दौरान रांकावत भवन में कांग्रेस का कार्यक्रम आयोजित होने की जानकारी मिली। जब कांग्रेसजन एक-दूसरे से उलझ रहे थे तब मौके पर ही मौजूद था।
नारायण सिंह, चांगगेट चौकी प्रभारी
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva mar_Deva